บัวหลวงเล็งทุนจีนญี่ปุ่นดันสินเชื่อโต
ธนาคารกรุงเทพคาดสินเชื่อรายใหญ่ปีนี้รุ่ง เล็งเจาะฐานลูกค้าญี่ปุ่น จีน
17 ส.ค. 2554

ธนาคารกรุงเทพคาดสินเชื่อรายใหญ่ปีนี้รุ่ง เล็งเจาะฐานลูกค้าญี่ปุ่น จีน 
นายชาญศักดิ์ เฟื่องฟู รองผู้จัดการใหญ่ ธนาคารกรุงเทพ กล่าวว่า ช่วง 5 เดือนแรก สินเชื่อธุรกิจขนาดใหญ่เติบโตขึ้นไปแล้ว 3% ส่วนใหญ่มาจากอุตสาหกรรมปิโตรเคมีและภาคเกษตรกรรม จึงคาดว่าในช่วงครึ่งปีหลังการลงทุนจะเพิ่มมากขึ้น ซึ่งจะทำให้สินเชื่อรายใหญ่จะโตสูงกว่าเป้า 56%
นายชาญศักดิ์ กล่าวว่า การลงทุนที่เพิ่มขึ้นในช่วงครึ่งปีหลังจะมาจากการลงทุนโดยตรงของธุรกิจต่างชาติที่มีการขอรับการส่งเสริมการลงทุน 431 โครงการ มูลค่ารวมกว่า 1.41 แสนล้านบาท และกว่าครึ่งเป็นการลงทุนในอุตสาหกรรมยานยนต์ และชิ้นส่วนอิเล็กทรอนิกส์จากญี่ปุ่นที่เริ่มฟื้นตัว อันดับ 2 มาจากการลงทุนของจีน จึงเป็นโอกาสขยายฐานลูกค้ากลุ่มนี้ให้มากขึ้น เพราะกลุ่มนี้ต้องการสินเชื่อและบริการที่เป็นเงินบาท 
นายวศิน วณิชย์วรนันต์ รองกรรมการผู้จัดการ ธนาคารกสิกรไทย กล่าวว่า ภาครัฐจะต้องเร่งพัฒนาโครงสร้างพื้นฐาน และเร่งผลักดันให้มีการลงทุนระหว่างภาครัฐและเอกชน (PPP) เพิ่มขึ้น เพื่อลดความเสี่ยงในการปล่อยกู้ โดยเฉพาะระบบโลจิสติกส์